b"\n_START_ARTICLE_\nSpeakeasy\n_START_PARAGRAPH_\nSpykyzis (angl. speakeasy, 'kalb\xc4\x97k negarsiai'), dar kitaip blind pig, blind tiger\xc2\xa0\xe2\x80\x93 nelegalus baras ar klubas, kur buvo prekiaujama stipriaisiais alkoholiniais g\xc4\x97rimais JAV sausojo \xc4\xafstatymo laikotarpiu 1920\xe2\x80\x931933\xc2\xa0m., kada j\xc5\xb3 prekyba, gamyba ar transportavimas buvo draud\xc5\xbeiami visoje \xc5\xa1alyje._NEWLINE_Pagal 1889\xc2\xa0m. laikra\xc5\xa1t\xc4\xaf, nelegalios smukl\xc4\x97s Pensilvanijoje vadintos spykyziais. Taip jos buvo pramintos d\xc4\x97l to, kad apie tokias vietas vie\xc5\xa1ai ar b\xc5\xabnant j\xc5\xb3 viduje buvo priimta kalb\xc4\x97ti tyliai, kad neatkreipti policijos agent\xc5\xb3 ar kaimyn\xc5\xb3 d\xc4\x97mesio.\n_START_SECTION_\nIstorija\n_START_PARAGRAPH_\nProhibicijos era vietoj lauktos blaivyb\xc4\x97s dav\xc4\x97 gangsteri\xc5\xb3 karus, narkotik\xc5\xb3 i\xc5\xa1plitim\xc4\x85, did\xc5\xbeiul\xc4\x99 korupcij\xc4\x85. Spykyziai buvo labai paplit\xc4\x99 ir populiar\xc5\xabs. Dalis j\xc5\xb3 priklaus\xc4\x97 organizuot\xc5\xb3 nusikalt\xc4\x97li\xc5\xb3 strukt\xc5\xabroms. Nors \xc5\xa1iose u\xc5\xbeeigose policija ir Prohibicijos biuro agentai da\xc5\xbenai darydavo reidus ir patikrinimus, are\xc5\xa1tuodavo j\xc5\xb3 savininkus ir lankytojus, ta\xc4\x8diau spykyziai buvo tokie pelningi, kad jie ir toliau klest\xc4\x97jo. Tokie gangsteriai, kaip Olandas \xc5\xa0ulcas, Nucky Johnson, Al Kapon\xc4\x97, Laimingasis Lu\xc4\x8dianas ir j\xc5\xb3 \xc5\xa1eimos susikrov\xc4\x97 turtus, tiekdami kontrabandin\xc4\xaf al\xc5\xb3 ir spirit\xc4\x85 visoje \xc5\xa1alyje. Taip atsirado vadinamieji butlegeriai\xc2\xa0\xe2\x80\x93 prekiautojai alkoholiniais g\xc4\x97rimais. Plok\xc5\xa1\xc4\x8dias gertuves su alkoholiu buvo patogu sl\xc4\x97pti bat\xc5\xb3 auluose, taip ir kilo toks pavadinimas. Kai kurie spykyziai buvo gangsteri\xc5\xb3 namai ar biurai. J\xc5\xb3 \xc5\xa1eiminink\xc5\xb3 gyvenimo stilius buvo ekstravaganti\xc5\xa1kas ir lengvai pastebimas pagal j\xc5\xb3 d\xc4\x97vimus \xc5\xa1ilkinius kostiumus, brangius juvelyrinius papuo\xc5\xa1alus, ginklus._NEWLINE_XIX a. JAV atsirado ir kiek \xc5\xbeemesnio rango nelegalios u\xc5\xbeeigos: \xe2\x80\x9eblind pig\xe2\x80\x9c ('aklas par\xc5\xa1elis') ar \xe2\x80\x9eblind tiger\xe2\x80\x9c ('aklas tigras'). Jose taip pat buvo prekiaujama kontrabandiniu alkoholiu. Baro ar klubo savininkas u\xc5\xbesakydavo klientams u\xc5\xbe mokest\xc4\xaf pa\xc5\xbei\xc5\xabr\xc4\x97ti atrakcion\xc4\x85 su \xc5\xbev\xc4\x97rimi, o po to si\xc5\xablydavo \xe2\x80\x9epapildom\xc4\x85\xe2\x80\x9c alkoholin\xc4\xaf g\xc4\x97rim\xc4\x85, taip apeidamas \xc4\xafstatym\xc4\x85. Spykyziais paprastai naudojosi auk\xc5\xa1tesn\xc4\x97s klas\xc4\x97s publika. \xc4\x8cia buvo paduodami valgiai, si\xc5\xablomos pramogos. Didmies\xc4\x8diuose i\xc5\xa1 klient\xc5\xb3 kai kur buvo reikalaujama net atitinkamo aprangos kodo\xc2\xa0\xe2\x80\x93 kostiumo ir kaklarai\xc5\xa1\xc4\x8dio vyrams, vakarin\xc4\x97s suknel\xc4\x97s damoms. Tuo tarpu \xe2\x80\x9eblind pig\xe2\x80\x9c lygio u\xc5\xbeeigos tebuvo alud\xc4\x97s ar barai \xc4\x8dia pat gyvenantiems klientams. Tokie nelegal\xc5\xabs \xe2\x80\x9eta\xc5\xa1kai\xe2\x80\x9c, kur alkoholis buvo vartojamas vietoje ar i\xc5\xa1sine\xc5\xa1tinai, tebegyvuoja JAV iki \xc5\xa1iol."